তদন্ত কর্মকর্তা আজগার আলী প্রথম আলোকে বলেন, জয়ন্তকে পূর্বপরিকল্পনা করে খুন করেছেন আল আমিন ও নাছির শেখ। খুনের আগে গুলিস্তান থেকে একটি পুরোনো মোবাইল সেট ও সিম কেনেন তাঁরা। এই ফোন ব্যবহার করেই জয়ন্তের বাবার কাছে মুক্তিপণের টাকা চাওয়া হয়।এসআই বলেন, একই বাড়িতে বসবাস করার সুবাদে আল আমিনকে আগে থেকে চিনত জয়ন্ত। তাকে চকলেট কিনে দেওয়ার কথা বলে নিজের ঘরে নিয়ে যায় আল আমিন। মোবাইল ফোনে ভিডিও গেমস দেখায়। এরপর নাছির শেখ আর আল আমিন মিলে জয়ন্তকে শ্বাসরোধ করে হত্যা করে। রাতে লাশ ব্যাগে ভর্তি করে সাভারের বংশাই নদে ফেলে দিয়ে আসে।